Marvin Zammit ta’ 28 sena mill-Imsida baqa’ miżmum arrestat wara li tressaq il-Qorti akkużat b’attentat ta’ serq u li kkonfoffa ma’ ħaddieħor biex iwettaq serqiet oħra. L-ispettur Arthur Mercieca f’isem il-prosekuzzjoni qal li l-Pulizija kellhom suspett f’żewġ persuni u wara li għamlu tfittxija fuq it-tnejn li huma, sabu oġġetti relatati mas-serq fosthom ingwanti, turnaviti u ‘ducktape’ fost oħrajn. Żied li minn aktar investigazzjonijiet irriżulta li Zammit flimkien ma’ Justin Coleiro li tressaq il-Qorti lbieraħ, akkużat bl-istess akkużi bħal Zammit u li ammetta parti mill-akkużi, kienu qed jikkonfoffaw biex jagħmlu serqiet oħra. Zammit wieġeb li mhux ħati tal-akkużi miġjuba kontrih, bl-avukati difensuri Kris Busietta u Jason Azzopardi jitolbu l-ħelsien mill-arrest, iżda l-Maġistrat Ian Farrugia caħad din it-talba.